(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠΑ΄

Πέμπτη 21 Σεπτεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Ανακοίνωση του δελτίου επικαίρων ερωτήσεων της Παρασκευής 22 Σεπτεμβρίου 2017, σελ.
3. Συζήτηση επικαίρων ερωτήσεων:
α) Προς τον Υπουργό Εσωτερικών, με θέμα: "Ελλιπής παράδοση των ατομικών φακέλων πολιτικών φρονημάτων της οικογένειας Παναγούλη και απόκρυψη εγγράφων", σελ.
β) Προς την Υπουργό Διοικητικής Ανασυγκρότησης, σχετικά με τον προγραμματισμό προσλήψεων κάθε ειδικότητας στους Δήμους και τις καθυστερήσεις στην ενημέρωση της Απογραφής, σελ.
γ) Προς τον Υπουργό Αγροτικής Ανάπτυξης και Τροφίμων, σχετικά με τις επιπτώσεις στη βαμβακοκαλλιέργεια από τη μείωση ορίων υπολειμμάτων της δραστικής ουσίας "mepiquat chloride", σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίου νόμου:

Οι Υπουργοί Περιβάλλοντος και Ενέργειας, Εσωτερικών, Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, Πολιτισμού και Αθλητισμού, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και Τουρισμού, οι Αναπληρωτές Υπουργοί Οικονομικών, Εργασίας, Κοινωνικής Ασφάλισης και Κοινωνικής Αλληλεγγύης, Περιβάλλοντος και Ενέργειας, Αγροτικής Ανάπτυξης και Τροφίμων, καθώς και οι Υφυπουργοί Οικονομικών και Πολιτισμού και Αθλητισμού, κατέθεσαν στις 20.09.2017 σχέδιο νόμου: " Έλεγχος και προστασία του δομημένου περιβάλλοντος", σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν., σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΚΛΑΜΑΝΗΣ Ν. , σελ.
ΠΑΝΑΓΟΥΛΗΣ Ε. , σελ.
ΤΑΣΣΟΣ Σ. , σελ.

Β. Επί των επικαίρων ερωτήσεων:
ΓΕΡΟΒΑΣΙΛΗ Ό. , σελ.
ΓΕΩΡΓΑΝΤΑΣ Γ. , σελ.
ΚΑΤΣΑΒΡΙΑ - ΣΙΩΡΟΠΟΥΛΟΥ Χ. , σελ.
ΚΟΚΚΑΛΗΣ Β. , σελ.
ΠΑΝΑΓΟΥΛΗΣ Ε. , σελ.
ΤΟΣΚΑΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠΑ΄

Πέμπτη 21 Σεπτεμβρίου 2017

Αθήνα, σήμερα στις 21 Σεπτεμβρίου 2017, ημέρα Πέμπτη και ώρα 9.40΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-9-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΠ΄ συνεδριάσεώς του, της Τετάρτης 20 Σεπτεμβρίου 2017, σε ό,τι αφορά την ψήφιση στο σύνολο του σχεδίου νόμου: «Ευρωπαϊκή εντολή έρευνας στις ποινικές υποθέσεις - Εναρμόνιση της νομοθεσίας με την Οδηγία 2014/41/ΕΕ και άλλες διατάξεις»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(ΝΑ ΜΠΕΙ Η ΣΕΛ. 8α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(ΝΑ ΜΠΕΙ Η ΣΕΛ. 8β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Περιβάλλοντος και Ενέργειας, Εσωτερικών, Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, Πολιτισμού και Αθλητισμού, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και Τουρισμού, οι Αναπληρωτές Υπουργοί Οικονομικών, Εργασίας, Κοινωνικής Ασφάλισης και Κοινωνικής Αλληλεγγύης, Περιβάλλοντος και Ενέργειας, Αγροτικής Ανάπτυξης και Τροφίμων, καθώς και οι Υφυπουργοί Οικονομικών και Πολιτισμού και Αθλητισμού κατέθεσαν στις 20.09.2017 σχέδιο νόμου: «Έλεγχος και προστασία του δομημένου περιβάλλοντος».

Παραπέμπεται στην αρμόδια Διαρκή Επιτροπή.

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Από τις σημερινές επίκαιρες ερωτήσεις θα συζητηθούν τρεις.

Δεν θα συζητηθούν, λόγω απουσίας των αρμοδίων Υπουργών στο εξωτερικό δύο ερωτήσεις:

Η δεύτερη με αριθμό 1495/18-9-2017 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Γεωργίου Κουμουτσάκου προς τον Υπουργό Εξωτερικών, με θέμα: «Στάση ελληνικής κυβέρνησης έναντι της συνεχιζόμενης αδιαλλαξίας της ΠΓΔΜ», δεν θα συζητηθεί λόγω απουσίας του κ. Κοτζιά στο εξωτερικό.

Η δεύτερη με αριθμό 5958/576/30-5-2017 ερώτηση και αίτηση κατάθεσης εγγράφων του κύκλου αναφορών - ερωτήσεων του κ. Γεωργίου -Δημητρίου Καρρά προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Αναζητήθηκαν ή όχι εναλλακτικές λύσεις, ώστε να αποφευχθεί η νέα περικοπή της συνταξιοδοτικής δαπάνης με τον τελευταίο νόμο 4472/2017;» δεν θα συζητηθεί λόγω απουσίας του κ. Αναστάσιου Πετρόπουλου στο εξωτερικό.

Η πέμπτη με αριθμό 1503/19-9-2017 επίκαιρη ερώτηση δευτέρου κύκλου του Ανεξάρτητου Βουλευτή Αχαΐας κ. Νικόλαου Νικολόπουλου προς τον Υπουργό Εσωτερικών,σχετικά με το ζήτημα οφειλών της Δημοτικής Επιχείρησης Ύδρευσης Αποχέτευσης Δυτικής Αχαΐας προς τη ΔΕΗ, δεν θα συζητηθεί λόγω αναρμοδιότητας. Αρμόδιο για να απαντήσει είναι το Υπουργείο Περιβάλλοντος και Ενέργειας.

Επίσης, δεν θα συζητηθούν, λόγω κωλύματος των αρμοδίων Υπουργών και δεν θα επαναπροσδιοριστούν για συζήτηση, πράγμα που σημαίνει ότι οι συνάδελφοι θα πρέπει να τις επανακατεθέσουν, με βάση την τροποποίηση του Κανονισμού, που έγινε -γιατί τα κωλύματα των αρμοδίων Υπουργών περιλαμβάνονται στις δικαιολογημένες απουσίες- οι ακόλουθες ερωτήσεις:

Η τρίτη με αριθμό 1508/19-9-2017 επίκαιρη ερώτηση του πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ –ΔΗΜΑΡ κ. Βασιλείου Κεγκέρογλου προς τον ΥπουργόΑγροτικής Ανάπτυξης καιΤροφίμων,με θέμα: «Αύξηση της χρηματοδότησης του μέτρου «Εγκατάσταση Νέων Γεωργών», για να μην μείνει εκτός, κανένας νέος που επιθυμεί να ασχοληθεί με την αγροτική παραγωγή, δίκαιη εξέταση των ενστάσεων», δεν θα συζητηθεί λόγω κωλύματος του Υπουργού κ. Ευάγγελου Αποστόλου, ο οποίος βρίσκεται σε κυβερνητική αποστολή στο εσωτερικό.

Ομοίως, η πρώτη με αριθμό 7260/14-7-2017 ερώτηση του κύκλου αναφορών – ερωτήσεων του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκουπρος τον Υπουργό Αγροτικής Ανάπτυξης και Τροφίμων, με θέμα: «Αδικημένοι οι νέοι γεωργοί της Ηλείας, λόγω του αποκλεισμού τους από το Μέτρο 6.1 «Εγκατάσταση νέων αγροτών» του Προγράμματος Αγροτικής Ανάπτυξης 2014-2020 (ΠΑΑ)», δεν θα συζητηθεί λόγω κωλύματος του κυρίου Αποστόλου, ο οποίος βρίσκεται σε κυβερνητική αποστολή στο εσωτερικό.

Επίσης, η τέταρτη με αριθμό 1498/18-9-2017 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Αθανάσιου Παφίληπρος την Υπουργό Πολιτισμού και Αθλητισμού, με θέμα: «Απαράδεκτη κατάσταση στον Πανελλήνιο Γυμναστικό Σύλλογο», δεν θα συζητηθεί λόγω δικαιολογημένου κωλύματος του Υφυπουργού Πολιτισμού και Αθλητισμού, κ. Γεωργίου Βασιλειάδη.

Τέλος, η πρώτη επίκαιρη ερώτηση με αριθμό 1493/18-9-2017 δευτέρου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδηπρος τον Υπουργό Υποδομών και Μεταφορών, με θέμα: «Ολοκλήρωση εργασιών διαμόρφωσης και περίφραξης απαλλοτριωθείσας περιοχής στο αεροδρόμιο Χίου και κατασκευή επέκτασης της οδού Χρήστου», δεν θα συζητηθεί λόγω δικαιολογημένου κωλύματος –κατά τον νέο Κανονισμό- του Υπουργού κ. Χρήστου Σπίρτζη.

Ομοίως, η τρίτη με αριθμό 1507/19-9-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλουπρος τον Υπουργό Υποδομών και Μεταφορών, με θέμα: «Ένταξη όλου του Βορείου Οδικού Άξονα Κρήτης (ΒΟΑΚ) στο φυσικό αντικείμενο για τις μελέτες που θα ανατεθούν», δεν θα συζητηθεί λόγω δικαιολογημένου κωλύματος -κατά τον νέο Κανονισμό- του Υπουργού κ. Χρήστου Σπίρτζη.

Το ίδιο και η τέταρτη με αριθμό 1509/19-9-2017 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσουπρος τον Υπουργό Υποδομών και Μεταφορών,σχετικά με τη λήψη μέτρων για την άμεση αποζημίωση των σεισμοπαθών και την αποκατάσταση των ζημιών στη Λέσβο», δεν θα συζητηθεί λόγω δικαιολογημένου κωλύματος -κατά τον νέο Κανονισμό- του Υπουργού κ. Χρήστου Σπίρτζη.

**ΣΤΑΥΡΟΣ ΤΑΣΣΟΣ:** Κύριε Πρόεδρε, θα παρακαλούσα να λάβω τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Δεν έχετε τον λόγο.

**ΣΤΑΥΡΟΣ ΤΑΣΣΟΣ:** Μα, κύριε Πρόεδρε,…

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν μπορείτε με βάση τον Κανονισμό, κύριε Τάσσο. Δεν μπορείτε. Είναι δικαιολογημένη με βάση την αλλαγή του Κανονισμού.

**ΣΤΑΥΡΟΣ ΤΑΣΣΟΣ:** Κύριε Πρόεδρε, είναι η έκτη ή η έβδομη φορά.

**ΠΡΟΕΔΡΕΥΩΝ (Νικήτας Κακλαμάνης):** Ναι, εγώ τώρα σας λέω ότι με βάση τον Κανονισμό είναι δικαιολογημένη η απουσία του συναδέλφου και είναι από αυτές τις περιπτώσεις που πρέπει να την επανακαταθέσετε.

Τώρα, μιας που είστε μέσα στην Αίθουσα, σας δίνω τον λόγο για ένα λεπτό κατ’ εξαίρεση, όχι ότι τον δικαιούστε.

**ΣΤΑΥΡΟΣ ΤΑΣΣΟΣ:** Εντάξει.

Είναι η έκτη ή η έβδομη φορά που αναβάλλεται η συζήτηση αυτής της ερώτησης. Και επομένως, η Κυβέρνηση και μέσα από τον Υπουργό κ. Σπίρτζη, δείχνει την ευαισθησία της απέναντι στα προβλήματα των εργαζομένων και των λαϊκών στρωμάτων. Όταν πρόκειται για το κεφάλαιο και τις επιδοτήσεις του έχουμε τις fast track διαδικασίες. Όταν πρόκειται για τους εργαζόμενους και τα λαϊκά στρώματα, έχουμε τις ακίνητες διαδικασίες. Είναι συνεπής προς την πολιτική της η Κυβέρνηση, προφανώς.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε Τάσσο.

Για όλα όσα ακούσατε υπάρχει σχετική επιστολή του Γραμματέα της Κυβέρνησης κ. Μιχάλη Καλογήρου, που επιβεβαιώνει τα όσα οι υπηρεσίες έχουν ετοιμάσει.

Η πρώτη ερώτηση που θα συζητηθεί σήμερα είναι η έκτη με αριθμό 1455/11-9-2017 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευστάθιου Παναγούλη προς τον Υπουργό Εσωτερικών**,** με θέμα «Ελλιπής παράδοση των ατομικών φακέλων πολιτικών φρονημάτων της οικογένειας Παναγούλη και απόκρυψη εγγράφων».

Να σας ευχηθούμε χρόνια πολλά, κύριε Παναγούλη, για εχθές.

Ορίστε, έχετε τον λόγο.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, χαίρομαι ιδιαίτερα που ο κύριος Υπουργός βρήκε τον δρόμο και έμαθε που είναι η Βουλή.

Έβδομη φορά έχω κάνει επίκαιρη ερώτηση, οι πέντε προηγούμενες ήταν για τα χημικά και τους ξυλοδαρμούς των εργαζομένων. Και η δεύτερη φορά είναι αυτή και ο κ. Τόσκας βρήκε τον δρόμο για τη Βουλή. Φαίνεται ότι απεχθάνεται το Κοινοβούλιο ο κ. Τόσκας.

Κύριε Πρόεδρε, περιληπτικά. Τον περασμένο Φεβρουάριο κατέθεσαν αίτημα οι συνεργάτες μου στο Υπουργείο Εσωτερικών και Δημόσιας Τάξης να μου κατατεθούν οι φάκελοι της οικογένειάς μου.

Από τον Φεβρουάριο, κύριε Πρόεδρε, μας πήγαιναν από τον Άννα στον Καϊάφα οι υπηρεσίες. Όταν η συνεργάτιδά μου, δικηγόρος, τούς είπε ότι θα καταθέσει ερώτηση τέλος Ιουνίου, μας ειδοποίησαν να πάμε στο Υπουργείο Εσωτερικών. Ακούστε τι μας είπαν, πριν πάμε στο Υπουργείο Εσωτερικών: «Θα καταθέσετε ένα παράβολο 159 ευρώ για να πάρετε τους φακέλους».

Πήγα, πράγματι, με τη δικηγόρο μου στο Υπουργείο Εσωτερικών και μου έδωσαν γύρω στις επτακόσιες με χίλιες σελίδες. Έλειπε ο φάκελος του αδελφού μου Αλέξανδρου Παναγούλη και ο φάκελος του πατέρα μου. Μου παρέδωσαν ένα μικρό μέρος από τον δικό μου φάκελο, ένα μικρό μέρος από τον φάκελο της μητέρας μου και το ίδιο και για τον αδελφό μου, τον αγνοούμενο υπολοχαγό των ΛΟΚ, Γεώργιο Παναγούλη.

Κατέθεσα την επίκαιρη ερώτηση, κύριε Πρόεδρε, και αίτηση κατάθεσης εγγράφων. Πράγματι, ο κύριος Υπουργός Δημόσιας Τάξης μου έστειλε πέντε ογκώδεις φακέλους περίπου πέντε χιλιάδων σελίδων στη Βουλή, όπως είχε υποχρέωση να κάνει. Δυστυχώς, πάλι δεν υπήρχε ο φάκελος του πατέρα μου, αξιωματικού πολεμικής διαθεσιμότητος, τραυματία πολέμου, που συνελήφθη δύο φορές επί χούντας και που έμεινε κρατούμενος με κατ’ οίκον περιορισμό. Συνέπεια όλων αυτών των κακουχιών, έχασε τη ζωή του.

Το βασικότερο και αυτό που με ενδιέφερε ήταν του αδελφού μου Γεωργίου Παναγούλη, ο οποίος ήταν υπολοχαγός στα ΛΟΚ και ο πρώτος Έλληνας αξιωματικός που είπε «όχι» στη χούντα, όταν ο κύριος Υπουργός υπηρετούσε τη χούντα ως Εύελπις.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Άρχισε τις συκοφαντίες, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Θα απαντήσετε, κύριε Υπουργέ.

**ΕΥΣΤΑΘΙΟΣ ΠΑΝΑΓΟΥΛΗΣ:** Να μάθετε να φέρεστε κοινοβουλευτικά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παναγούλη, ολοκληρώστε. Το θέμα είναι τέτοιο που δεν πρέπει να υπάρχουν αντιδικίες.

**ΕΥΣΤΑΘΙΟΣ ΠΑΝΑΓΟΥΛΗΣ:** Έχω είκοσι χρόνια σε αυτήν την Αίθουσα και δεν έχω διακόψει ποτέ κανέναν ούτε έχω φωνάξει από κάτω. Βρήκατε τον δρόμο, επιτέλους. Να μάθετε και τους κοινοβουλευτικούς κανόνες.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε, κύριε Παναγούλη. Ήδη, σας έχω αφήσει διπλάσιο χρόνο.

**ΕΥΣΤΑΘΙΟΣ ΠΑΝΑΓΟΥΛΗΣ:** Είπα ψέματα, κύριε Τόσκα;

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Συνεχίστε. Θα σας απαντήσω μετά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παναγούλη, ολοκληρώστε την πρωτολογία σας.

**ΕΥΣΤΑΘΙΟΣ ΠΑΝΑΓΟΥΛΗΣ:** Δεν εισαχθήκατε το 1971 στη Σχολή Ευελπίδων, που σε φυσιολογικές συνθήκες…

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Αυτό είναι στοιχείο για να με κατηγορήσετε;

**ΠΡΟΕΔΡΕΥΩΝ (Νικήτας Κακλαμάνης):** Κύριε Παναγούλη, με συγχωρείτε. Ολοκληρώστε την ερώτησή σας.

**ΕΥΣΤΑΘΙΟΣ ΠΑΝΑΓΟΥΛΗΣ:** Με διέκοψε, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ναι, εντάξει. Ολοκληρώστε, όμως, την πρωτολογία σας και θα σας αφήσω…

**ΕΥΣΤΑΘΙΟΣ ΠΑΝΑΓΟΥΛΗΣ:** Επειδή ξέρω την ευαισθησία σας για αυτά τα θέματα, δεν νομίζω ότι δεν πρέπει να μου δοθεί λίγο παραπάνω χρόνος.

**ΠΡΟΕΔΡΕΥΩΝ (Νικήτας Κακλαμάνης):** Μα, σας έχω αφήσει παραπάνω χρόνο, όπως βλέπετε.

**ΕΥΣΤΑΘΙΟΣ ΠΑΝΑΓΟΥΛΗΣ:** Δεν παρέδωσε τον πλήρη φάκελο του Γεωργίου Παναγούλη. Τον δε πατέρα μου τον αγνόησε τελείως. Συνάδελφός σας ήταν. Πολέμησε στο αλβανικό Έπος. Τραυματίστηκε, κύριε Τόσκα. Δεν πήρε τα γαλόνια σαν Μαυροσκούφης του γλυκού νερού! Δεν τα πήρε εκεί ο Βασίλειος Παναγούλης.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε την πρωτολογία, κύριε συνάδελφε.

**ΕΥΣΤΑΘΙΟΣ ΠΑΝΑΓΟΥΛΗΣ:** Τελειώνω, κύριε Πρόεδρε, με το εξής: Γιατί ο κ. Τόσκας και οι υπηρεσίες του δεν έστειλαν τα χαρτιά για τις συνεννοήσεις που έκανε η Μοσάντ, η υπηρεσία του Ισραήλ, όπου είχε καταφύγει ο αδελφός μου, όταν έφυγε από την Ελλάδα, με την ελληνική ΚΥΠ; Γιατί δεν καταθέτει ο κ. Τόσκας τις συνομιλίες που είχε ο τότε δικτάτορας Γεώργιος Παπαδόπουλος με τον τότε Πρωθυπουργό του Ισραήλ; Γιατί δεν τα καταθέτει αυτά; Ποιους θέλει να προστατεύσει ο κ. Τόσκας;

**ΠΡΟΕΔΡΕΥΩΝ (Νικήτας Κακλαμάνης):** Θα απαντήσει και θα έχετε και τη δευτερολογία σας.

Επειδή ξέρω τη νοοτροπία σας και δεν είστε τέτοιος άνθρωπος, θα ήθελα να πω δύο πράγματα: Προφανώς, εσείς δικαίως διαμαρτυρηθήκατε, γιατί αργήσατε να πάρετε απαντήσεις, πέραν αυτού που θα σας πει τώρα ο κύριος Υπουργός. Πρέπει, όμως, να σας πω εγώ ως Προεδρεύων ότι ο κ. Τόσκας – και δεν έχει ανάγκη να γίνω δικηγόρος του ούτε το επιθυμώ- είναι από τους Υπουργούς που έρχονται και απαντούν. Η συγκεκριμένη αιτιολογία πιστεύω ότι είναι αυτό που είπατε.

Και ένα δεύτερο, επειδή επίσης ξέρω την αγάπη και το σεβασμό που έχετε στο στράτευμα γενικότερα, ας μην ρίξουμε στην πυρά όλους όσοι μπήκαν το 1971 στη Σχολή Ευελπίδων!

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε,…

**ΠΡΟΕΔΡΕΥΩΝ (Νικήτας Κακλαμάνης):** Θα απαντήσετε στη δευτερολογία σας.

**ΕΥΣΤΑΘΙΟΣ ΠΑΝΑΓΟΥΛΗΣ:** Μισό λεπτό, σας παρακαλώ, κύριε Πρόεδρε.

Δεν κατηγόρησα κανέναν που έγινε αξιωματικός ή που έγινε δικαστικός. Κατηγορώ εκείνους που έδειξαν υπερβάλλοντα ζήλο.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Το αντιλήφθηκα και γι’ αυτό ήθελα να κάνω τη διευκρίνιση.

Κύριε Υπουργέ, έχετε τον λόγο και θα έχετε κι εσείς τη σχετική ανοχή.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Θα απαντήσω, κατ’ αρχάς, στο μέρος που αφορά τη διαδικασία του κοινοβουλευτικού ελέγχου και ειδικότερα στα δυο ερώτημα που θέτει τυπικά ο ερωτών Βουλευτής.

Για να γίνει κατανοητό από τη σημερινή Βουλή, υπενθυμίζω ότι ο ακριβής αριθμός ατομικών φακέλων πολιτικών φρονημάτων που διατηρήθηκαν με αποφάσεις προηγούμενων κυβερνήσεων το 1989 είναι μόνο δυο χιλιάδες εκατόν δέκα. Αφορούν πρόσωπα της εποχής του Εμφυλίου, της Δίκης των Αεροπόρων και της εποχής της δικτατορίας. Αφορούν αγωνιστές σε όλη αυτήν την περίοδο. Κάποιοι απ’ αυτούς μάλιστα την εποχή που καταστράφηκαν οι φάκελοι δεν ζούσαν, παραδείγματος χάριν, ο Καζαντζάκης.

Οι υπόλοιποι φάκελοι, όπως γνωρίζουν όλοι, παραδόθηκαν στη φωτιά με διακομματική συναίνεση εκείνης της εποχής και, σύμφωνα με τον Υπουργό εκείνης της εποχής, τον κ. Κεφαλογιάννη, ο αριθμός αυτών των φακέλων έφτανε περίπου τα δεκαεπτά εκατομμύρια, οι οποίοι φάκελοι οδηγήθηκαν στην Χαλυβουργική, οδηγήθηκαν στην πυρά και καταστράφηκαν, κακώς κατ’ εμέ, αλλά αυτή είναι η πραγματικότητα.

Για τους υπόλοιπους φακέλους, τους δυο χιλιάδες εκατόν δέκα, υπήρχε απόφαση να διατηρηθούν κλειστοί, χωρίς πρόσβαση σε κανέναν μέχρι το 2029. Με προσωπική μου απόφαση, οι φάκελοι αυτοί άνοιξαν τον Μάη του 2016. Και απορώ γιατί ο κύριος Βουλευτής, που διατέλεσε και Υπουργός -μάλιστα Υφυπουργός Εσωτερικών, που σημαίνει ότι θα μπορούσε να έχει πρόσβαση από τότε στους φακέλους της οικογένειάς του-, δεν διαμαρτυρήθηκε ούτε το 1984, ούτε το 1989, ούτε ζήτησε τότε πρόσβαση.

Τι κάναμε εμείς; Καταργήσαμε την απαγόρευση και επιτρέψαμε στους επιζώντες και στους οικείους τους να αποκτήσουν άμεση πρόσβαση. Φυσικά, δεν δημιουργήσαμε καινούργιους φακέλους ούτε αρχίσαμε να αναζητούμε στοιχεία και να βάζουμε σ’ αυτούς τους φακέλους καινούργια.

Ο κύριος Βουλευτής μάς εγκαλεί γιατί δεν του παραδώσαμε τον φάκελο του πατέρα του Βασίλειου Παναγούλη. Απλούστατα τέτοιος φάκελος δεν υπάρχει μεταξύ των δύο χιλιάδων εκατόν δέκα φακέλων, οι οποίοι έχουν με διακομματική συναίνεση διατηρηθεί από το 1989.

Ο κύριος Βουλευτής μάς εγκαλεί, επίσης, γιατί δεν του φτάνει ο ατόφιος φάκελος, όπως τον παραλάβαμε στο γραφείο της Ασφάλειας και μας κατηγορεί ότι αποκρύψαμε τα στοιχεία που αφορούν τις συνεννοήσεις της ισραηλινής Μυστικής Υπηρεσίας Μοσάντ με την ΚΥΠ και έγγραφα που αφορούν τον δικτάτορα Παπαδόπουλο με τον τότε Πρωθυπουργό του Ισραήλ σε σχέση με την υπόθεση εξαφάνισης του αδελφού του, διότι απλούστατα τέτοια στοιχεία, όταν εμείς παραλάβαμε τους συγκεκριμένους φακέλους, δεν υπήρχαν.

Μάλιστα, απευθύνθηκα και στη σημερινή ΕΥΠ μήπως υπάρχουν εκεί κάποια στοιχεία που να αφορούν τη συγκεκριμένη υπόθεση και η ΕΥΠ μου ανέφερε ότι δεν υπάρχουν τέτοια στοιχεία στο ιστορικό αρχείο της υπηρεσίας.

Δεν γνωρίζω και δεν εξετάζω από πού αντλεί πληροφορίες ο κύριος Βουλευτής ούτε εάν είναι αληθείς ή ψευδείς, αλλά το να ελέγχουμε και να εγκαλούμε για δήθεν απόκρυψη στοιχείων χωρίς κανένα στοιχείο, καμμία απόδειξη και μάλιστα όταν εγώ άνοιξα τους φακέλους;

Με την ίδια λογική μπορεί ο οποιοσδήποτε να έρθει και να αναζητεί και να πει γιατί δεν υπάρχει ο τάδε φάκελος του τάδε αγωνιστή, του τάδε αντιχουντικού, του τάδε ανθρώπου που βασανίστηκε. Γιατί απλούστατα αυτούς τους φακέλους παραλάβαμε. Μακάρι να υπήρχαν τα δεκαεπτά εκατομμύρια των φακέλων που κάηκαν.

Αν ο κύριος Βουλευτής θέλει να διαμαρτύρεται επειδή δεν υπάρχει και δεν διασώθηκε ο φάκελος του πατέρα του, που κατ’ αυτόν αφορούσε τη δράση και του αδερφού του και υπήρχαν τότε στην ΕΥΠ, αυτό δεν είναι δικό μου πρόβλημα και δεν είναι πρόβλημα που δημιούργησε η σημερινή Κυβέρνηση.

Κάτι ακόμη θέλω να πω. Εμείς συγκροτήσαμε επιτροπή από διανοούμενους, από ειδικούς επιστήμονες, είμαστε σε συνεργασία με την Υπηρεσία Στρατιωτικών Αρχείων και θα παραδοθούν στην Υπηρεσία Στρατιωτικών Αρχείων αυτοί οι φάκελοι για να διατίθενται πλέον με τους κανόνες της Υπηρεσίας Στρατιωτικών Αρχείων, όπως ισχύει και για τα υπόλοιπα δημόσια έγγραφα, καθώς έχουν περάσει τόσα χρόνια από τότε που έγιναν τα γεγονότα αυτά.

Όμως, έρχομαι τώρα και σε ένα άλλο ζήτημα, που έχει και προσωπικό χαρακτήρα.

**ΠΡΟΕΔΡΕΥΩΝ (Νικήτας Κακλαμάνης):** Και με αυτό ολοκληρώνετε, κύριε Τόσκα.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Κύριε Πρόεδρε, ειπώθηκαν τόσα. Ο συγκεκριμένος Βουλευτής καθ’ έξιν φαίνεται ότι το τελευταίο διάστημα ασχολείται εργολαβικά -θα έλεγα- με την κατασυκοφάντησή μου, παρουσιάζοντάς με χουντικό και όλα τα σχετικά, γιατί για λόγους που δεν τους καταλαβαίνω επιμένει να λασπολογεί συστηματικά πάνω σ’ αυτά τα θέματα.

Μάλιστα, μετά από όσα έχουν ειπωθεί, ο Μανώλης ο Γλέζος, ο γνωστός αγωνιστής, μου ζήτησε αυτόκλητος να σας μεταφέρω ότι όποιος θέλει συστάσεις για το αντιστασιακό παρελθόν μου ή για το όποιο παρελθόν μου, να απευθυνθεί σε αυτόν. Και θα μπορούσαν και άλλοι άνθρωποι μέσα και όχι από την Κυβερνητική Παράταξη σ’ αυτό το Κοινοβούλιο, που δεν είναι παρόντες αυτήν τη στιγμή, να μιλήσουν. Εκτός αν, βέβαια, σωρηδόν πούμε ότι όσοι υπηρέτησαν στον στρατό την περίοδο της χούντας ή όσοι μπήκαν στις στρατιωτικές σχολές και αποφοίτησαν τα επόμενα χρόνια, δηλαδή οι ηγεσίες των Ενόπλων Δυνάμεων όλα τα προηγούμενα χρόνια, ήταν χουντικοί.

Πολλοί μου έχουν συστήσει να μην ασχολούμαι, να μην απαντώ σ’ αυτήν την πρόκληση, αλλά για διάφορους λόγους ο συγκεκριμένος Βουλευτής έχει χάσει κάθε ίχνος αξιοπιστίας. Το αντιπαρέρχομαι. Η προσωπική μου τιμή δεν κινδυνεύει από τέτοιου είδους ψευτοεπιθέσεις και ψευτοπαλληκαρισμούς.

Την προηγούμενη εβδομάδα, ενώ απουσίαζα από τη Βουλή εκτελώντας σοβαρό υπηρεσιακό καθήκον, ο συγκεκριμένος Βουλευτής χωρίς να μετέχει στη συνεδρίαση πήρε αυθαίρετα τον λόγο χρησιμοποιώντας εναντίον μου απαράδεκτους υβριστικούς χαρακτηρισμούς και επιδεικνύοντας φωτογραφία. Τον προκαλώ να την καταθέσει τώρα στη Γραμματεία της Βουλής.

**ΠΡΟΕΔΡΕΥΩΝ (Νικήτας Κακλαμάνης):** Στα Πρακτικά της Βουλής.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Στα Πρακτικά της Βουλής.

Έκανε, όμως, ένα ολέθριο για τον ίδιο λάθος. Προσποιήθηκε ότι επιδεικνύει τη φωτογραφία, δεν την κατέθεσε και περιμένω τώρα να την καταθέσει αυτήν τη στιγμή. Αλλιώς, αυτό καταλαβαίνετε τι σημαίνει.

Αυτά ήθελα να πω για την ώρα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παναγούλη, έχετε τον λόγο.

**ΕΥΣΤΑΘΙΟΣ ΠΑΝΑΓΟΥΛΗΣ:** Δικαιολογώ τον κύριο Υπουργό, γιατί δεν γνωρίζει πώς λειτουργεί το Κοινοβούλιο και προφανώς δεν γνωρίζει και τη δική μου ιστορία.

Δεν κατηγόρησα, κύριε Πρόεδρε. Θα αρχίσω από εκεί που κάνατε την παρατήρηση και σωστά την κάνατε.

**ΠΡΟΕΔΡΕΥΩΝ (Νικήτας Κακλαμάνης):** Διευκρίνιση, όχι παρατήρηση.

**ΕΥΣΤΑΘΙΟΣ ΠΑΝΑΓΟΥΛΗΣ:** Δεν κατηγόρησα κανέναν που την περίοδο εκείνη τη θλιβερή, την επτάχρονη, έγινε αξιωματικός, αστυνομικός, δικαστής ή οτιδήποτε άλλο.

Έχω κατηγορήσει αυτούς, κύριε Πρόεδρε, που έδειξαν υπερβάλλοντα ζήλο και ο κύριος Υπουργός -και θα σας το αποδείξω- έδειξε υπερβάλλοντα ζήλο. Εκείνη την εποχή για να μπεις στη Σχολή Ευελπίδων έπρεπε να έχεις μέσο.

Θα καταθέσω -δεν ήθελα να το κάνω αυτό, κύριε Υπουργέ, με προκαλείτε- στα Πρακτικά, επειδή με προκαλέσατε, φωτογραφία που είναι ο πατέρας σας σε γιορτές της χούντας -έχω κι άλλες φωτογραφίες, αυτήν έχω πρόχειρη τώρα- κάτω από το πουλί της Χούντας.

Πώς μπήκατε, κύριε Υπουργέ, στην Σχολή Ευελπίδων;

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** …(δεν ακούστηκε)

**ΕΥΣΤΑΘΙΟΣ ΠΑΝΑΓΟΥΛΗΣ:** Δεν σας διέκοψα και δεν θα με διακόπτετε, κύριε Υπουργέ.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε, κύριε Παναγούλη.

**ΕΥΣΤΑΘΙΟΣ ΠΑΝΑΓΟΥΛΗΣ:** Ούτε νερουλάς στο Κομπότι δεν θα μπορούσατε να γίνετε εκείνη την εποχή, αν δεν είχατε πιστοποιητικό κοινωνικών φρονημάτων. Ξέρετε που είναι το Κομπότι; Ρωτήστε την κυρία Υπουργό.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ντροπή σας!

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, δεν θα είχα κανένα πρόβλημα με τον κύριο Υπουργό. Ο κύριος Υπουργός το μόνο που δεν μας έχει πει μέχρι τώρα είναι ότι ήταν τροτσκιστής και έκανε εισοδισμό και αντίσταση μέσα από τις τάξεις της χούντας.

Και αυτό που με έχει εκνευρίσει, κύριε Πρόεδρε, και θεωρώ τον εαυτό μου υπεύθυνο γιατί όλα αυτά τα χρόνια άφησαν κάποιους γυμνοσάλιαγκες να καπηλευτούν την αντίσταση, είναι ότι ο κύριος Υπουργός γράφει στο βιογραφικό του ότι ήταν αντιστασιακός.

Δεν σας συνάντησα, κύριε Υπουργέ, σε δώδεκα φυλακές και κρατητήρια που έκανα, από το 1967 μέχρι το 1974.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Δεν έχετε το μονοπώλιο!

**ΕΥΣΤΑΘΙΟΣ ΠΑΝΑΓΟΥΛΗΣ:** Δεν σας διέκοψα, κύριε Υπουργέ. Γιατί εκνευρίζεστε; Αλλά, δεν φταίτε εσείς!

Δεν σας συνάντησα πουθενά και μου λέτε ότι είστε αντιστασιακός. τροτσκιστής είστε; Πείτε το, μην ντρέπεστε! Είστε σε ένα προοδευτικό, αριστερό κόμμα. Είστε τροτσκιστής και κάνετε εισοδισμό;

Και να μάθετε να μη διακόπτετε, κύριε Υπουργέ!

Μπορείτε να μου πείτε κάτι, επειδή λέτε ότι είστε αντιστασιακός; Το βράδυ που έκανε ο Ιωαννίδης το πραξικόπημα, πού πήγατε; Πήγατε στο Λυκαβηττό για να φυλάξετε τις τηλεπικοινωνίες. Είναι αλήθεια ή όχι;

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Είστε ψεύτης. Είστε αισχρός ψεύτης!

**ΕΥΣΤΑΘΙΟΣ ΠΑΝΑΓΟΥΛΗΣ:** Είμαι ψεύτης; Δεκάδες συνάδελφοί σας μου το έχουν επιβεβαιώσει. Είστε πλαστογράφος της ιστορίας και της αντίστασης.

Κύριε Υπουργέ, έχετε δείξει στη διάρκεια των δύο χρόνων που είστε στο Υπουργείο ότι είστε ανίκανος και ανεύθυνος**.** Εάν σας αναθέσουν να φυλάξετε άδεια αποθήκη, είμαι βέβαιος ότι θα σας κλέψουν την πόρτα. Ολοκληρώνω με το εξής, κύριε Πρόεδρε: Καπηλεύεται την αντίσταση, καπηλεύεται αγώνες ηρωικών αξιωματικών, του Σπύρου Μουστακλή, του Αναστασίου Μήνη, του Αντώνη Κακαρά, του Στρατηγού Οπρόπουλου και του Νίκου Παπά, που φυλακίστηκαν. Και έρχεται τώρα να μας πει ότι έχει μία μαρτυρία ότι ήταν αντιστασιακός.

Κύριε Υπουργέ, η υπηρεσία σας ζητά και λεφτά από αυτούς τους ανθρώπους που ταλαιπωρήθηκαν, για να τους δώσετε κάτι φθαρμένες φωτοτυπίες!

Και σας πληροφορώ, για να ετοιμαστείτε και ψυχολογικά, ότι με έχουν εξουσιοδοτήσει αρκετοί αντιστασιακοί να ζητήσω τη Δευτέρα να καταθέσετε στη Βουλή τους φακέλους τους, γιατί τους έχετε υποβάλει σε μία τεράστια ταλαιπωρία.

Από τον Φεβρουάριο, κύριε Πρόεδρε, πέντε φορές πήγαν οι συνεργάτες μου στο Υπουργείο Εσωτερικών, που είναι στην Κηφισίας. Από τον Άννα στον Καϊάφα, από τη μία ημέρα στην άλλη, από τη μία εβδομάδα στην άλλη, από τον ένα μήνα στον άλλον!

Και εάν δεν είχα καταθέσει την επίκαιρη ερώτηση και την αίτηση κατάθεσης εγγράφων, δεν θα είχα πάρει απολύτως καμία απάντηση.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Παναγούλη.

**ΕΥΣΤΑΘΙΟΣ ΠΑΝΑΓΟΥΛΗΣ:** Τελειώνω, κύριε Πρόεδρε.

Ζητώ να αποσύρει ο κ. Τόσκας από το βιογραφικό του ότι ήταν αντιστασιακός. Προσβάλλετε, κύριε Υπουργέ, όλους εκείνους που αγωνίστηκαν και έδωσαν τη ζωή τους και δεν είναι σήμερα ανάμεσά μας για να κάθεστε εσείς εκεί και να καμαρώνετε σαν Υπουργός.

**ΠΡΟΕΔΡΕΥΩΝ (Νικήτας Κακλαμάνης):** Βεβαίως, όλα όσα ειπώθηκαν δεν έχουν σχέση με την ερώτηση.

Κύριε Υπουργέ, έχετε τον λόγο, γιατί είναι προσωπικά τα θέματα.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Κύριε Πρόεδρε, δεν έχω ξανακούσει τέτοιο ντελίριο συκοφαντίας και ασύστατων κατηγοριών εντός του Κοινοβουλίου.

Παρακαλώ να μου δοθεί η φωτογραφία για να τη δω!

**ΕΥΣΤΑΘΙΟΣ ΠΑΝΑΓΟΥΛΗΣ:** Την καταθέτω, κύριε Πρόεδρε.

(Στο σημείο αυτό ο Βουλευτής κ. Ευστάθιος Παναγούλης καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

 **ΠΡΟΕΔΡΕΥΩΝ (Νικήτας Κακλαμάνης):** Θα την υπογράψω, για να βγει φωτοτυπία και να δοθεί στον Υπουργό.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Κύριε Πρόεδρε, κατ’ αρχάς, εγώ τιμώ και τους αγώνες της οικογένειας Παναγούλη και τους αγώνες όλων των αγωνιστών για τη δημοκρατία και την ελευθερία, πλην, όμως, από αυτό το σημείο μέχρι το σημείο κάποιος να προσπαθεί να μονοπωλήσει τους αγώνες για τη δημοκρατία υπάρχει μεγάλη απόσταση.

Πιστεύω ότι όλος ο κόσμος έχει καταλάβει τι έγινε. Αντί το 2029 άνοιξα από τώρα τους φακέλους και κατηγορούμαι και από πάνω; Και μπορεί οποιοσδήποτε να λέει γιατί δεν υπάρχει το τάδε έγγραφο της Μοσάντ ή το τάδε έγγραφο της τάδε μυστικής υπηρεσίας; Μακάρι να είχαμε όλα τα χαρτιά και όλες τις πληροφορίες του κόσμου και να δίνονταν για χρήση στα ιστορικά αρχεία και για χρήση των ενδιαφερομένων. Δυστυχώς, αυτά τα χαρτιά υπάρχουν, σε αυτούς τους φακέλους υπάρχουν.

Αν αφαιρέθηκαν έγγραφα διαχρονικά, στο κάτω-κάτω εκείνη την εποχή Υφυπουργός Εσωτερικών δεν ήμουν εγώ, ο κ. Παναγούλης ήταν, που μπορούσε, όπως είπα και πριν, να έχει ενδιαφερθεί για τους φακέλους της οικογένειάς του.

Πάρα πολύς κόσμος έχει πάρει φακέλους. Υπήρξαν δυσλειτουργίες, υπήρξαν αντιδράσεις υπηρεσιακών παραγόντων, οι οποίοι φοβούνταν να βάλουν την υπογραφή τους, επειδή έγραφε «απόρρητο το έγγραφο». Τα ξεπεράσαμε. Όχι να βγαίνουμε και από πάνω κατηγορούμενοι, επειδή ανοίξαμε τα ιστορικά αρχεία και μάλιστα θα τα δώσουμε, όπως είπα, στην Υπηρεσία Στρατιωτικών Αρχείων, για να έχουν ευρύτερη πρόσβαση αυτοί που προβλέπεται να έχουν.

Από εκεί και πέρα, σε ό,τι αφορά το προσωπικό θέμα, όποιος έχει αμφιβολία, ας ρωτήσει τον Μανώλη Γλέζο, ας ρωτήσει τους άλλους αντιστασιακούς και τους άλλους που γνωρίζουν εντός του Κοινοβουλίου και εκτός της κυβερνητικής παράταξης. Χαρακτηρίζουν τον οποιονδήποτε. Οι χαρακτηρισμοί, οι κατηγορίες και οι συκοφαντίες που εκτοξεύθηκαν -όχι τώρα- που εκτοξεύονται όλες τις τελευταίες εβδομάδες δεν ξέρω για ποιον λόγο εκτοξεύονται. Δεν έχω τις κατάλληλες γνώσεις για να ερμηνεύσω αυτές τις συμπεριφορές, αλλά είναι τελείως απαράδεκτες και χαρακτηρίζουν αυτόν που εκφράζει, που εκτοξεύει τέτοιες κατηγορίες σε αυτόν τον χώρο.

Θα ήθελα, όμως, κύριε Πρόεδρε, να δω τη φωτογραφία, παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Θα σας δοθεί, κύριε Υπουργέ.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ευχαριστώ πολύ.

Η φωτογραφία έχει κάποια άτομα, μεταξύ των οποίων είναι –από ό,τι βλέπω- και ο πατέρας μου, εργαζόμενος στο Κρατικό Εργοστάσιο Αεροσκαφών της Πολεμικής Αεροπορίας, σε κάποια τελετή. Ο πατέρας μου –υπ’ όψιν- ήταν απότακτος του Βενιζελικού Κινήματος του 1936, μόνιμος υπαξιωματικός της Αεροπορίας, τραυματίας του αλβανικού μετώπου, αγωνιστής της Εθνικής Αντίστασης και εκ των σαμποτέρ της Γέφυρας του Γοργοποτάμου. Ήταν υπάλληλος του Κρατικού Εργοστασίου Αεροσκαφών σε μια τελετή. Αν σημαίνει κάτι αυτό, αν είναι κατηγορία, δεν το καταλαβαίνω. Και δεν καταλαβαίνω…

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε, κύριε Υπουργέ, τώρα, γιατί έχω δείξει ανοχή, αλλά μιλάμε για άσχετο θέμα, δηλαδή νιώθω ότι δεν κάνω καλά τη δουλειά μου.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ναι, κύριε Πρόεδρε, αλλά δείξατε ανοχή και στις κατηγορίες και στις συκοφαντίες.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, εγώ για αυτό σας άφησα να μιλήσετε επί προσωπικού.

Ευχαριστώ.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παναγούλη, δεν έχετε πια τον λόγο. Θα υπάρχει ανταπάντηση. Σας παρακαλώ, σας άφησα να μιλήσετε δώδεκα λεπτά και εσάς.

 **ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, μόνο μια φράση θα ήθελα να πω.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παναγούλη, δεν γίνεται να πείτε μια φράση, γιατί θα απαντήσει πάλι ο Υπουργός.

**ΕΥΣΤΑΘΙΟΣ ΠΑΝΑΓΟΥΛΗΣ:** Θα μπορούσα να πάρω τον λόγο επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Δεν υπάρχει προσωπικό, δεν σας έβρισε τώρα ο Υπουργός, συγγνώμη.

Λοιπόν, προχωράμε στην επόμενη ερώτηση και επειδή βλέπω εδώ τον κ. Γεωργαντά και η κ. Κατσαβριά θα είμαστε «to the point». Είναι η δεύτερη με αριθμό 1494/18-9-2017 επίκαιρη ερώτηση πρώτου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Διοικητικής Ανασυγκρότησης, σχετικά με τον προγραμματισμό προσλήψεων κάθε ειδικότητας στους δήμους και τις καθυστερήσεις στην ενημέρωση της απογραφής. Θα απαντήσει η Υπουργός Ανασυγκρότησης, κ. Όλγα Γεροβασίλη.

Κύριε Γεωργαντά, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Πράγματι, θα προσπαθήσουμε να είμαστε «to the point», όπως είπατε, κύριε Πρόεδρε, τουλάχιστον εγώ στην ερώτησή μου, την οποία θα ξεχωρίσω λίγο από το πλήθος των ερωτήσεων που εμπεριέχονται στην επίκαιρη, γιατί κατανοώ ότι μερικά είναι ζητήματα που πρέπει να απαντηθούν από το Υπουργείο Εσωτερικών, όπως συνεννοηθήκαμε και με συνεργάτη σας, κυρία Υπουργέ, χθες.

Κυρία Υπουργέ, η ερώτησή μου έχει ένα βασικό άξονα, ένα βασικό θέμα το οποίο έχει δημιουργηθεί. Αφορά το μόνιμο προσωπικό της καθαριότητας, για το οποίο έχετε ανακοινώσει ότι θα γίνουν προσλήψεις το επόμενο διάστημα. Θα βγουν οι σχετικές προκηρύξεις μέχρι τον Μάρτιο του 2018.

Συμπεριλαμβάνεται στον περιορισμό αποχωρήσεων-προσλήψεων; Θέτω αυτό το ερώτημα για δύο λόγους. Ο πρώτος είναι γιατί έχουμε -τουλάχιστον είχαμε το πρώτο διάστημα, θα μας το ξεκαθαρίσετε εσείς- αντιφατικές δηλώσεις Υπουργών. Κάποια στιγμή εσείς είχατε εκφράσει ότι περιλαμβάνονται μέσα στον περιορισμό. Ο κ. Σκουρλέτης είχε αντίθετη άποψη. Δεν ξέρω εάν αλλάξατε και εσείς την αρχική σας θέση, αλλά είναι σημαντικό να το ξέρουμε για τον εξής λόγο.

Αναφέρθηκε τότε, όταν προέκυψε το θέμα με τους συμβασιούχους, ότι υπάρχουν δυόμισι χιλιάδες αιτήματα από τους δήμους για πρόσληψη μόνιμου προσωπικού. Αυτά τα αιτήματα που υπήρχαν για το προσωπικό είναι στην καθαριότητα ή είναι εκτός καθαριότητας;

Γιατί με βάση το μεσοπρόθεσμο, υπάρχει συγκεκριμένος αριθμός, ο οποίος έχει προβλεφθεί για τη δυνατότητα προσλήψεων στους ΟΤΑ. Για την τριετία 2017, 2018, 2019 είναι χίλια εννιακόσια εξήντα τρία άτομα αυτά που εσείς έχετε συμφωνήσει, ως Κυβέρνηση, ότι δύναται να προσληφθούν στους ΟΤΑ.

Οπότε καταλαβαίνετε ότι εάν δεν ξεκαθαρίσει το γίνεται με το μόνιμο προσωπικό της καθαριότητας, τίθεται ένα ζήτημα κατά πόσο ξεκινάμε προκηρύξεις, οι οποίες μπορεί τελικά να στερήσουν τη δυνατότητα από άλλους τομείς, όπως είναι τα Σώματα Ασφαλείας, η δικαιοσύνη, η υγεία.

Νομίζω ότι οφείλετε μία ξεκάθαρη απάντηση στο Κοινοβούλιο για τη θέση σας, την οποία φαντάζομαι έχετε συνεννοηθεί και με τους θεσμούς, έτσι ώστε να γνωρίζουμε ποιος είναι ακριβώς ο προγραμματισμός.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ ευχαριστώ για τον χρόνο. Ορίστε, κυρία Υπουργέ.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Ευχαριστώ, κύριε Πρόεδρε.

Κύριε Γεωργαντά, θα σας απαντήσω όσο πιο σαφώς μπορώ και νομίζω ότι μπορώ. Το θέμα των προσλήψεων στις υπηρεσίες καθαριότητος των δήμων ξέρετε ότι σχετίζεται με τον προϋπολογισμό των ανταποδοτικών υπηρεσιών, που προέρχεται από τα ανταποδοτικά τέλη, τα οποία καταβάλουν οι δημότες προς τους δήμους, για να τους παρασχεθούν ανταποδοτικά υπηρεσίες. Επομένως, είναι χρήματα τα οποία δεν επηρεάζουν τον κρατικό προϋπολογισμό και τη διαχείρισή του.

Δημιουργήθηκε μεγάλο πρόβλημα στα θέμα της καθαριότητος, διότι επί σειρά ετών δεν έχουν γίνει προσλήψεις. Ξέρετε καλά για πόσα χρόνια δεν έχουν γίνει προσλήψεις στους δήμους. Και βεβαίως, νομίζω ότι όταν ο κάθε δημότης πληρώνει ειδικό τέλος για τον λόγο αυτό, οφείλουν οι δήμοι να του ανταποδώσουν αξιοπρεπείς υπηρεσίες καθαριότητας.

Έτσι, λοιπόν, έγινε όλη αυτή η συζήτηση και δημιουργήθηκε ένα θέμα το καλοκαίρι, διότι είχαν καθυστερήσει οι προσλήψεις και έγιναν όλα αυτά τα οποία γνωρίζετε. Στη συνέχεια ο Υπουργός των Εσωτερικών, βεβαίως, ανακοίνωσε την πρόθεσή του να δημιουργήσει αντίστοιχες -όχι ίσες- θέσεις, με βάση τα αιτήματα των δήμων, μόνιμου προσωπικού στις υπηρεσίες καθαριότητος. Αυτό, βεβαίως, όπως είπατε και εσείς -πόσοι ήταν, πόσες προσλήψεις θα γίνουν, πότε θα γίνουν και όλες αυτές οι λεπτομέρειες- προφανώς είναι θέμα του Υπουργείου Εσωτερικών.

Οι προσλήψεις αυτές δεν εμπίπτουν στον κανόνα προσλήψεων- αποχωρήσεων, ο οποίος σας θυμίζω ότι για τη χρονιά αυτή είναι ένα προς τέσσερα. Σε κάθε περίπτωση, παρ’ όλο που οι ανάγκες του κράτους σε πολλές υπηρεσίες, όπως είπατε εσείς, είναι έντονες, επιτακτικές και αυξημένες, ο κανόνας προσλήψεων-αποχωρήσεων θα τηρηθεί, όπως έχει συμφωνηθεί, με βάση το μεσοπρόθεσμο πρόγραμμα και με βάση τα δημοσιονομικά της χώρας.

Να σας πω το νούμερο, γιατί έχει μια σημασία να ακουστεί: το μόνιμο προσωπικό στο δημόσιο τον Δεκέμβριο του 2016 ήταν πεντακόσιοι εξήντα πέντε χιλιάδες εξακόσιοι εβδομήντα ένας δημόσιοι υπάλληλοι και σήμερα είναι πεντακόσιοι εξήντα έξι χιλιάδες είκοσι δύο δημόσιοι υπάλληλοι. Σημειώθηκε δηλαδή μία μεταβολή τριακοσίων υπαλλήλων, η οποία βεβαίως δεν έχει και ιδιαίτερη σημασία. Είναι εντός των ορίων ακριβώς.

**ΠΡΟΕΔΡΕΥΩΝ (Νικήτας Κακλαμάνης):** Σε αυτό το νούμερο περιλαμβάνονται και οι ΟΤΑ;

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Όχι, αυτά τα νούμερα είναι τα έχει συμβεί μέχρι τώρα. Αιτήματα των δήμων, πότε θα γίνει ο διαγωνισμός, πόσες θέσεις θα είναι, αυτά δεν υπάρχουν ακόμα στην ατζέντα.

Έρχομαι τώρα στα ερωτήματά σας, κύριε Γεωργαντά.

Στο πέμπτο ερώτημα σας απαντώ ότι ο προγραμματισμός των προσλήψεων γίνεται και έχει κατατεθεί και έχει δοθεί στη δημοσιότητα για τα επόμενα χρόνια. Εάν για κάποιον λόγο προκύψουν ανάγκες, αυτός ο προγραμματισμός μπορεί με βάση τις ανάγκες να τροποποιηθεί, τηρώντας όμως τα νούμερα του κανόνα προσλήψεων – αποχωρήσεων. Μπορεί, δηλαδή, σε μία υπηρεσία να εκτιμήσουμε ότι η ανάγκη μπορεί να περιμένει έξι μήνες και στην άλλη να μην περιμένει και να τροποποιήσουμε τον προγραμματισμό. Ωστόσο ο σωστός προγραμματισμός πρέπει να ξέρετε ότι ήταν και αυτό ένα δύσκολο κεφάλαιο στη δημόσια διοίκηση, διότι δεν υπήρχε ένας μηχανισμός δομημένος από τα προηγούμενα χρόνια, ο οποίος να κάνει σαφές ποιες θα είναι οι ανάγκες που θα προκύψουν σε ένα ή σε δύο χρόνια στην κάθε υπηρεσία. Προσπαθούμε να δομήσουμε και αυτόν τον μηχανισμό.

Όσον αφορά την απογραφή και τις καθυστερήσεις, υπήρχε ένα θέμα. Διαπιστώθηκε ότι τα στοιχεία που περνούσαν στην απογραφή, τα οποία αφορούσαν τους συμβασιούχους, παρ’ όλο που οι συμβάσεις έληγαν περνούσαν μήνες χωρίς τα στοιχεία αυτά από τις αρμόδιες υπηρεσίες να κατεβαίνουν από την απογραφή και να φαίνεται η λήξη αυτών των συμβάσεων. Έτσι παρατηρήσαμε να αποτυπώνονται υπερβολικά νούμερα. Την άνοιξη του 2017, τον Μάιο, που φτάσαμε στους εβδομήντα εννέα χιλιάδες εκατόν εξήντα ένας, αντιληφθήκαμε ότι κάτι συμβαίνει με τη μέθοδο της απογραφής. Να σας πω μόνον τι συμπεριλαμβανόταν σε αυτό το νούμερο. Εκτός από το ότι υπήρχαν καθυστερήσεις στο να κατέβουν τα στοιχεία, να εμφανιστεί, δηλαδή, η λήξη συμβάσεων, εμφανιζόταν μέχρι και οι σπουδαστές που έκαναν την πρακτική άσκησή τους ως συμβασιούχοι του κράτους. Με συνεννοήσεις με τις υπηρεσίες, μετά από μία δουλειά που έγινε, όπως ξέρετε τώρα πια στα στοιχεία είναι αναρτημένα και αυτά του Αυγούστου. Να σας πω μόνον για να καταλάβετε το μέγεθος του σφάλματος ότι τον Μάιο εμφανίζονταν εβδομήντα εννέα χιλιάδες εκατόν εξήντα ένας συμβασιούχοι συνολικά -και κρατικά χρήματα και ΕΣΠΑ και όλα μαζί- και τον Αύγουστο πενήντα τέσσερις χιλιάδες οκτακόσια εξήντα πέντε, μία μεταβολή δηλαδή άνω των είκοσι χιλιάδων, ακριβώς διότι υπήρχαν δυσλειτουργίες στο σύστημα. Προσπαθώντας να αποκαταστήσουμε το σύστημα και να το φέρουμε στα πραγματικά στοιχεία υπήρξε μία καθυστέρηση δύο περίπου μηνών.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω το λόγο στον κ. Γεωργαντά, για να το διορθώσουμε στα Πρακτικά, είπατε ότι ο κ. Σκουρλέτης υποσχέθηκε να δημιουργήσει μόνιμες θέσεις στην καθαριότητα. Προφανώς, εννοούσατε να καλύψει κενές οργανικές θέσεις στην καθαριότητα.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Ναι. Εννοώ, με βάση τα αιτήματα των δήμων…

**ΠΡΟΕΔΡΕΥΩΝ (Νικήτας Κακλαμάνης):** Να καλύψει κενές οργανικές που υπάρχουν.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Να ανταποκριθεί το Υπουργείο…

**ΠΡΟΕΔΡΕΥΩΝ (Νικήτας Κακλαμάνης):** Όχι να φτιάξει κι άλλες. Το λέω, επειδή είπατε να δημιουργήσει.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Λάθος η διατύπωση. Εννοώ, με βάση…

**ΠΡΟΕΔΡΕΥΩΝ (Νικήτας Κακλαμάνης):** Το κατάλαβα.Έπρεπε να σας το πω, για να διορθωθεί στα Πρακτικά.

Ορίστε, κύριε Γεωργαντά, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Κύριε Πρόεδρε, η κυρία Υπουργός έδωσε πράγματι κατά τη δική της ερμηνεία μια σαφή απάντηση, λέγοντας ότι θεωρεί ότι οι προσλήψεις μόνιμου προσωπικού στην καθαριότητα δεν εμπεριέχονται στον κανόνα αποχωρήσεων – προσλήψεων. Θα μου επιτραπεί να κρατήσω επιφυλάξεις -και θα το αιτιολογήσω- και ευελπιστώ ότι στο επόμενο διάστημα δεν θα διαψευστώ, καθώς νομίζω ότι τελικά θα δημιουργηθούν πολλά προβλήματα αν τα πράγματα είναι όπως θα τα πω εγώ.

Διαβάζοντας το μεσοπρόθεσμο που υπέγραψε η Κυβέρνηση τον Μάιο του 2017 στη σελίδα 209 βλέπω μόνο μία εξαίρεση, η οποία υπάρχει από τον οριζόμενο, τον προβλεπόμενο αριθμό προσλήψεων με βάση τις αποχωρήσεις. Η μόνη εξαίρεση που υπάρχει είναι στις αμετάκλητες δικαστικές αποφάσεις.

Ξέρουμε πολύ καλά ότι ο μεγαλύτερος αριθμός των αμετάκλητων δικαστικών αποφάσεων αφορά ουσιαστικά ανταποδοτικές υπηρεσίες, δηλαδή στους τομείς της καθαριότητας. Εκτιμώ, λοιπόν, ότι εάν πράγματι ήθελαν να υπάρχει και εξαίρεση ως προς αυτόν τον κανόνα, θα είχε συμπεριληφθεί και αυτό στις εξαιρέσεις, όπως αναγράφονται στη σελίδα 209.

Όμως, υπάρχουν και άλλα στοιχεία τα οποία μου επιτρέπουν ευπρόσωπα να υποστηρίξω ότι είναι λανθασμένη η θέση σας. Ένα από αυτά είναι ότι με τροπολογία που έφερε ο κ. Σκουρλέτης, πλέον οι ανταποδοτικές υπηρεσίες καθαριότητας μπορούν να πληρώνονται τουλάχιστον για τα τελευταία δύο-τρία χρόνια, δηλαδή το 2015, 2016 και 2017 από κάθε κωδικό του δήμου, όχι μόνο από τους κωδικούς καθαριότητας. Δόθηκε αυτή η δυνατότητα γιατί ήταν μεγάλος ο αριθμός. Καταλαβαίνετε, λοιπόν, ότι έχουμε ήδη για μεγάλο διάστημα, τριών ετών, πληρωμή από κωδικούς που δεν ανήκουν στην καθαριότητα.

Ένα τρίτο στοιχείο είναι το εξής: Η λογική ότι δεν επιβαρύνουν τον προϋπολογισμό της κεντρικής Κυβέρνησης θεωρώ ότι είναι ένα επιχείρημα που δεν είναι βάσιμο, γιατί επιβαρύνει τους πολίτες. Τα τέλη είτε είναι προϋπολογισμός της κεντρικής διοίκησης είτε είναι προϋπολογισμός στα τέλη καθαριότητας, τα οποία πρέπει να αυξηθούν μερικές φορές για να μπορέσουν να ικανοποιηθούν όλοι οι προσληφθέντες, πάλι επιβαρύνουν τον πολίτη. Έχουμε και το δεδομένο ότι σας έχει ζητηθεί ο περιορισμός των συμβασιούχων.

Θεωρώ λοιπόν, ότι η εικόνα που δίνετε θα οδηγήσει σε έναν εγκλωβισμό. Αν δηλαδή δεν προχωρήσουν οι προκηρύξεις και δεν κάνετε ακριβώς αυτήν την αξιολόγηση, ότι δηλαδή εμπεριέχονται στον κανόνα, νομίζω ότι θα δημιουργηθούν θέματα με όλες τις άλλες προκηρύξεις σε τομείς που είναι πραγματικά αναγκαίοι. Υπάρχουν μεγάλες ανάγκες και στην υγεία και στη δικαιοσύνη.

Νομίζω ότι το πλαίσιο, όπως μου το θέτετε, δεν είναι ξεκάθαρο. Σε κάθε περίπτωση, θα ζητούσα –φαντάζομαι ότι έχετε καθημερινή επικοινωνία με τους θεσμούς- να ξεκαθαρίσει αυτό για να ξέρουμε πραγματικά πού οδεύουμε και τι θα έρθει. Με βάση την εισήγηση που υπάρχει και με βάση τα κείμενα, οφείλετε να κάνετε αυτή τη συνεννόηση, ώστε να ξέρουν και οι δήμοι τι πράττουν.

Ένας δήμος έχει προγραμματίσει να κάνει προσλήψεις και άλλου προσωπικού, που του χρειάζονται, γιατί οι δήμοι δεν χρειάζονται μόνο το προσωπικό καθαριότητας. Καταλαβαίνετε τι θα συμβεί σε αυτούς τους προγραμματισμούς, εάν ξαφνικά τους πουν «ο προγραμματισμός που κάνατε για την καθαριότητα, σας απαγορεύει να κάνετε οποιαδήποτε άλλη πρόσληψη» σε άλλους τομείς που θα χρειάζονται κόσμο. Υπάρχουν και άλλες υπηρεσίες που πρέπει να στελεχωθούν. Θα πρέπει, λοιπόν, η απάντηση να είναι ξεκάθαρη και μετά από συνεννόηση, γιατί τα γραπτά κείμενα, που μέχρι αυτή τη στιγμή βλέπω, δεν στηρίζουν αυτή τη θέση.

Να πω κάτι τελευταίο για την απογραφή. Βεβαίως, δεν μπορεί να δεχθεί κάποιος ότι μέσα σε δύο μήνες και με αυτήν την αναδιάρθρωση που έγινε, μειώθηκαν κατά τριάντα χιλιάδες οι συμβασιούχοι. Απλά ξέρουμε πολύ καλά ότι το Σεπτέμβριο πάντα και όχι τον Αύγουστο προστίθενται δεκαπέντε με είκοσι χιλιάδες αναπληρωτές, που είναι μέσα σε αυτήν την κατηγορία.

Υπάρχουν δηλαδή κάποιοι μήνες μέσα στο έτος που είναι πολύ μικρός ο αριθμός των συμβασιούχων, αλλά τον Σεπτέμβριο, που καλούνται οι αναπληρωτές, είναι ήδη είναι είκοσι χιλιάδες. Είμαι σίγουρος ότι τον επόμενο μήνα θα είναι συν δεκαπέντε με είκοσι χιλιάδες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Προφανώς, κύριε Γεωργαντά, οι συμβασιούχοι έχουν εποχική κατανομή, όπως γνωρίζετε, και υπάρχουν μήνες με μεγαλύτερα νούμερα και μήνες με μικρότερα, ακριβώς διότι οι ανάγκες μέσα στο χρόνο μεταβάλλονται.

Όμως αυτό που έχει συμφωνηθεί και έχει τηρηθεί και με τους θεσμούς δεν είναι η μείωση του αριθμού των συμβασιούχων, όπως ψευδώς αναγράφεται σε διάφορα δημοσιογραφικά…

**ΓΕΩΡΓΙΟΣ ΓΕΩΡΓΑΝΤΑΣ:** Υπάρχει ο αριθμός σαράντα επτά χιλιάδες πεντακόσιοι.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Θα σας πω τα νούμερα ακριβώς.

Σας εξήγησα ότι περίπου σαράντα επτά χιλιάδες διακόσιοι είναι το νούμερο των συμβάσεων που αφορούν τον κρατικό προϋπολογισμό. Υπάρχουν και τριάντα περίπου χιλιάδες συμβασιούχοι, όπου είναι σε συγχρηματοδοτούμενα προγράμματα που είναι άλλη κατηγορία, μεταξύ των οποίων, όπως σας είπα, υπήρχε μέχρι και η πρακτική άσκηση σπουδαστών. Είναι λοιπόν δύο διαφορετικά ζητήματα.

Παρ’ όλα αυτά, στο άθροισμα που είναι εβδομήντα δύο χιλιάδες περίπου ή εβδομήντα έξι χιλιάδες –δεν θυμάμαι να σας πω ακριβώς- η συμφωνία με τους θεσμούς, η οποία και τηρείται είναι ο μέσος όρος του έτους 2016 να μην ξεπεραστεί, δηλαδή και ο μέσος όρος που θα διαμορφωθεί το 2017 να μην ξεπεράσει τον περσινό.

Εκείνο επίσης το οποίο συζητήθηκε και κερδήθηκε στη διαπραγμάτευση, ήταν ο αριθμός των συμβασιούχων που αφορούν φυσικές καταστροφές και προσφυγικό, να μη συμπεριλαμβάνονται και να εξαιρούνται. Δηλαδή, στις παλιές εβδομήντα δύο χιλιάδες υπήρχαν μέσα και αυτοί.

Αντιλαμβάνεστε, λοιπόν, ότι υπάρχει άνεση για τους συμβασιούχους. Δεν εννοώ ότι σκοπεύουμε να τους αυξήσουμε. Δεν θέλουμε να τους αυξήσουμε τους συμβασιούχους. Δεν μας αρέσει να δημιουργούμε τέτοιες θέσεις εργασίας, αλλά σε κάθε περίπτωση τα δημοσιονομικά της χώρας, τα οικονομικά της χώρας, είναι αυτά τα οποία καθορίζουν.

Όσον αφορά το δεύτερο θέμα που θέσατε για τον προγραμματισμό των δήμων, ο κάθε δήμος μπορεί να αιτηθεί θέσεις με βάση, πρώτον, το οργανόγραμμά του και, δεύτερον, τον προϋπολογισμό του. Εάν ο δήμος δεν το κάνει αυτό, προφανώς θα έχει βγάλει έξω ο ίδιος τον εαυτό του από το πρόγραμμά του και όχι η Κυβέρνηση. Ξέρετε πολύ καλά ότι για να αιτηθείς θέσεις και να σου εγκριθούν, θα πρέπει να απεικονίζεται ότι τα οικονομικά σου αντιστοιχούν σ’ αυτήν την ανάγκη, την οποία έρχεται να καλύψει ένας δήμος.

Βεβαίως, συμφωνώ ότι οι δήμοι έχουν κι άλλες ανάγκες, αλλά δυστυχώς δεν μπορούμε να τις καλύψουμε. Προσπαθούμε να τις καλύψουμε με χειρουργικές επεμβάσεις. Δηλαδή, ζητά η Κύθνος πέντε ανθρώπους, διότι δεν έχει υπηρεσίες να βγάλει πέρα υποχρεωτικές υπηρεσίες και προσπαθούμε να δώσουμε έναν, για να μην απογυμνωθεί. Χειρουργικές επεμβάσεις κάνουμε, προκειμένου να λύσουμε ζητήματα ειδικά άγονων και απομακρυσμένων περιοχών στον βαθμό που επιτρέπουν τα οικονομικά και οι κανόνες προσλήψεων-αποχωρήσεων, τους οποίους σε κάθε περίπτωση θα τηρήσουμε απαρέγκλιτα.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, θα συζητήσουμε τώρα την πρώτη με αριθμό 1492/18-9-2017 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. ΧρυσούλαςΚατσαβριά - Σιωροπούλουπρος τον Υπουργό Αγροτικής Ανάπτυξης και Τροφίμων,σχετικά με τις επιπτώσεις στη βαμβακοκαλλιέργεια από τη μείωση ορίων υπολειμμάτων της δραστικής ουσίας «mepiquat chloride».

Καλό είναι αυτές τις φράσεις να τις γράφουμε στα ελληνικά.

Θα απαντήσει ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης.

Ορίστε, κυρία Κατσαβριά, έχετε τον λόγο.

**ΧΡΥΣΟΥΛΑ ΚΑΤΣΑΒΡΙΑ - ΣΙΩΡΟΠΟΥΛΟΥ:** Ευχαριστώ, κύριε Πρόεδρε.

Κύριε Υφυπουργέ, στις 17 Ιουνίου 2016 η Ευρωπαϊκή Επιτροπή αποφάσισε, με βάση τον κανονισμό 2016/1015, να μειώσει τα ανώτατα όρια υπολειμματικότητας της φυτοπροστατευτικής ουσίας «mepiquat chloride», το γνωστό σε όλους «ΡΙΧ» στον βαμβακόσπορο. Συγκεκριμένα αποφάσισε τη μείωση από 0,5 ppm -μέρη στο εκατομμύριο- στο όριο αναλυτικού προσδιορισμού 0,05 ppm, δηλαδή ουσιαστικά σε όριο μη ανιχνεύσιμο.

Αυτά τα μειωμένα όρια υπολειμμάτων ισχύουν από τις 19 Ιανουαρίου 2017 και, παράλληλα, σύμφωνα με το άρθρο 2 του παραπάνω κανονισμού, δίνονται μεταβατικά μέτρα για τα προϊόντα που έχουν παραχθεί πριν απ’ αυτήν την ημερομηνία.

Γι’ αυτόν τον λόγο, με υπουργική απόφαση περιορίστηκε η χρήση σκευασμάτων «ΡΙΧ» σε βαμβακοφυτείες των οποίων ο σπόρος δεν θα χρησιμοποιηθεί για κατανάλωση από ανθρώπους ή ζώα. Παρ’ όλο που με απόφαση του Γενικού Γραμματέα κ. Αντώνογλου δόθηκε κατ’ εξαίρεση άδεια χρήσης εκατόν είκοσι ημερών στο «ΡΙΧ», ο βαμβακόσπορος στον οποίο θα ανιχνευθεί η ίδια ουσία θα μπορεί να πουληθεί μόνο εντός της Ελλάδας.

Αυτό σημαίνει ότι ο κύριος όγκος του παραγόμενου βαμβακόσπορου δεν μπορεί να εξαχθεί σε χώρες της Ευρωπαϊκής Ένωσης στις οποίες μέχρι τώρα κατείχε το 80% του εξαγώγιμου προϊόντος. Κατά συνέπεια, προβάλλει απειλητικά ο κίνδυνος στρέβλωσης της αγοράς στον βαμβακόσπορο. Επειδή, δηλαδή, η τιμή που απολαμβάνει ο παραγωγός είναι το άθροισμα από την ίνα και τον βαμβακόσπορο, αφού βγουν τα έξοδα, πέφτοντας η τιμή του βαμβακόσπορου που προορίζεται για ζωοτροφή και εξαγωγή, υπάρχει κίνδυνος να συμπαρασύρει αναγκαστικά και την τιμή του σύσπορου βαμβακιού.

Κύριε Υφυπουργέ, επειδή το βαμβάκι αποτελεί μία εξαιρετικά σημαντική καλλιέργεια για τη χώρα, για τη Θεσσαλία, αλλά ιδιαίτερα για την περιοχή μου την Καρδίτσα, επειδή επίσης αποτελεί την κύρια πηγή αξιοπρεπούς εισοδήματος για χιλιάδες Έλληνες παραγωγούς και αγροτικές οικογένειες, από την παραγωγή των οποίων εισρέει και πολύτιμο συνάλλαγμα στη χώρα και, τέλος, επειδή επικρατεί αναστάτωση και φόβος ότι θα μειωθούν τα εισοδήματα των αγροτών, σας ερωτώ το εξής:

Σε ποιες κινήσεις θα προβείτε, έτσι ώστε να επιλυθεί το πρόβλημα με τα όρια υπολειμμάτων της δραστικής ουσίας «mepiquat chloride»;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κυρία Βουλευτή, πράγματι είχαμε μία μείωση, όπως το αναφέρατε, στα υπολείμματα.

Κατ’ αρχάς, να ξεκαθαρίσουμε ότι είναι κοινά αποδεκτό ότι το βαμβάκι αποτελεί τη ναυαρχίδα όχι μόνο για τον θεσσαλικό κάμπο, αλλά και για άλλες περιοχές της Ελλάδας. Οφείλουμε και πρέπει -και θα το κάνουμε- να το στηρίξουμε το βαμβάκι, διότι είναι ένα προϊόν στο οποίο στηρίζεται πολύ ο πρωτογενής τομέας.

Η μείωση αυτή οφείλεται στο ότι δεν υποστηρίχθηκε από την ευρωπαϊκή αρχή για την ασφάλεια των τροφίμων από κανένα κράτος μέλος -συνεπώς ούτε από την Ελλάδα- η εγκεκριμένη χρήση της δραστική ουσίας με «mepiquat chloride» στο βαμβάκι.

Όσον αφορά τη χώρα μας, αυτό οφείλεται στην έλλειψη ενημέρωσης από την ενδιαφερόμενη εταιρεία για το εν λόγω θέμα, προκειμένου η υπηρεσία να παρέμβει και στη μετακίνηση όλων των υπαλλήλων -τρεις συγκεκριμένα- οι οποίοι χειρίζονταν τα σχετικά θέματα υπολειμμάτων, φυτοπροστατευτικών προϊόντων, με τη σύμφωνη γνώμη της τότε πολιτικής ηγεσίας, παρά τη διαφωνία της Υπηρεσίας.

Κινηθήκαμε εγκαίρως, όπως και εσείς η ίδια το είπατε. Χορηγήσαμε, κατ’ εξαίρεση, άδεια εκατόν είκοσι ημερών, η οποία όμως ισχύει εντός της ελληνικής επικράτειας. Προώθησε, όμως, η Υπηρεσία μας την αίτηση της ενδιαφερόμενης εταιρείας για αξιολόγηση του κινδύνου στο Μπενάκειο. Η αξιολόγηση ολοκληρώθηκε από το Μπενάκειο. Επιβεβαιώθηκε η μη ύπαρξη «απαράδεκτου κινδύνου» και συντάχθηκε μια έκθεση αξιολόγησης, όπου προτείνεται η θέσπιση ενός προσωρινού ορίου υπολειμμάτων. Στη συνέχεια η υπηρεσία ενεργοποίησε το άρθρο 18 του κανονισμού 396 του 2005, σύμφωνα με το οποίο και χορήγησε, κατά παρέκκλιση, την άδεια των εκατόν είκοσι ημερών.

Στις 21 και 22 Σεπτεμβρίου εκπρόσωπος της Υπηρεσίας μας θα συμμετέχει στη συνεδρίαση της μόνιμης επιτροπής για την υποστήριξη των θέσεων της χώρας μας, τονίζοντας την επείγουσα κατάθεση του θέματος και προτείνοντας την εξέταση της αίτησης για θέσπιση έστω και προσωρινών ορίων υπολειμμάτων κατά προτεραιότητα.

Από όλα αυτά συνάγεται, κυρία Βουλευτή, ότι παραλάβαμε ένα πρόβλημα και προσπαθούμε να το θεραπεύσουμε με όλα τα νόμιμα μέσα, διότι η βαμβακοκαλλιέργεια στη χώρα μας είναι πάρα πολύ σημαντική. Αναμένουμε τα αποτελέσματα από τη διάσκεψη στη μόνιμη επιτροπή, στην οποία θα παραστεί εκπρόσωπος της Υπηρεσίας μας, και θα ενημερώσουμε τους εμπλεκόμενους φορείς.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Κατσαβριά, έχετε τον λόγο.

**ΧΡΥΣΟΥΛΑ ΚΑΤΣΑΒΡΙΑ - ΣΙΩΡΟΠΟΥΛΟΥ:** Κύριε Υπουργέ, σας ευχαριστώ, κατ’ αρχάς, για την απάντηση.

Κατανοώ τις προσπάθειες που έχουν γίνει από τη μεριά του Υπουργείου όσο και από την πλευρά της επαγγελματικής οργάνωσης βάμβακος, προκειμένου να γίνουν ανεκτά τα προηγούμενα όρια του MRL, δηλαδή των υπολειμμάτων της δραστικής ουσίας στα πρότερα επίπεδα που ίσχυαν στην Ευρωπαϊκή Ένωση.

Ανοίγει ένας δρόμος, προκειμένου να μην υπάρξει κίνδυνος μείωσης του εισοδήματος χιλιάδων αγροτικών οικογενειών. Ελπίζουμε να ευοδωθούν οι προσπάθειες αυτές. Όπως ελπίζουμε να ανταποκριθεί στην υποχρέωσή της και η εταιρεία παραγωγής και εμπορίας της συγκεκριμένης δραστικής ουσίας. Η εταιρεία αυτή οφείλει να προβεί στις απαραίτητες ενέργειες και να συμπληρώσει τον φάκελο με τα απαιτούμενα πειράματα υπολειμμάτων που ζητάει η EFSA.

Άφησα για τη δευτερολογία μου, κύριε Υπουργέ, το δεύτερο σκέλος της ερώτησής μου, αυτό που αφορά τα κόκκινα δάνεια των αγροτών και των συνεταιριστικών οργανώσεών τους. Όλοι γνωρίζουμε ότι πρωτίστως, λόγω της κακοδιαχείρισης της παλιάς Αγροτικής Τράπεζας, αλλά και λόγω της κρίσης που ακολούθησε, πολλά από τα δάνεια των αγροτών, αλλά και των συνεταιρισμών κατέστησαν μη εξυπηρετούμενα.

Έχει αναπτυχθεί, λοιπόν, το τελευταίο διάστημα μια έντονη παραφιλολογία για τη ρύθμιση ή τη μη ρύθμιση των κόκκινων δανείων των αγροτών. Αποτέλεσμα είναι η έντονη ανησυχία των παραγωγών ως προς τη βιωσιμότητα των εκμεταλλεύσεών τους, γιατί, όπως όλοι γνωρίζουμε, η βιωσιμότητα αυτή για τους υπερχρεωμένους αγρότες σχετίζεται άμεσα με την ικανότητά τους να εξυπηρετούν τα παλιά τους δάνεια.

Θα ήθελα, λοιπόν, να μας πείτε, κύριε Υπουργέ, αν θα υπάρξει και ποια θα είναι η λύση στο θέμα αυτό, προκειμένου ο αγροτικός κόσμος να μην παραμείνει δέσμιος των υπέρογκων χρεών.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Τεράστιο το θέμα, αλλά δεν ξέρω εάν είναι αρμοδιότητα του συγκεκριμένου Υφυπουργού.

Παρά ταύτα, κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Κατ’ αρχάς, δυο κουβέντες στο προηγούμενο ερώτημα ότι κατανοούμε την ανησυχία των βαμβακοπαραγωγών, αλλά ως Υπουργείο Αγροτικής Ανάπτυξης αυτή τη στιγμή μπορούμε να πούμε το εξής: Μόλις λάβαμε γνώση του προβλήματος κινηθήκαμε εγκαίρως και προσηκόντως και με όλα τα νόμιμα μέτρα, τόσο στην Ελλάδα όσο και στην Ευρωπαϊκή Ένωση, προκειμένου να προστατευτεί το εισόδημα των βαμβακοπαραγωγών. Όμως, επαναλαμβάνω, ήταν ένα πρόβλημα το οποίο το παραλάβαμε λόγω άστοχων κινήσεων προηγουμένων πολιτικών ηγεσιών.

Θα ήθελα να πω δυο κουβέντες, παρ’ όλο που ο κύριος Πρόεδρος είπε ότι δεν υπάρχει αρμοδιότητα, για τα αγροτικά δάνεια.

**ΠΡΟΕΔΡΕΥΩΝ (Νικήτας Κακλαμάνης):** Αναρωτήθηκα, δεν είπα.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Ναι, ναι. Πιθανότατα, κύριε Πρόεδρε, γιατί είναι του Υπουργείου Οικονομικών.

Ο Νομός Καρδίτσας ταλαιπωρείται από την υπερχρέωση, και οι συνεταιρισμοί και τα φυσικά πρόσωπα. Το πώς λειτουργούσε η Αγροτική Τράπεζα ήταν και είναι μια απόδειξη του φαύλου τραπεζικού συστήματος τις προηγούμενες δεκαετίες.

Η Αγροτική Τράπεζα, δυστυχώς, αντί να κάνει την αγροτική πίστη είχε τρεις άξονες: Πρώτον, τη χρηματοδότηση στους συνεταιρισμούς χωρίς τραπεζικά κριτήρια. Δεύτερον, τη χρηματοδότηση των πολιτικών κομμάτων. Και τρίτον, τις χαριστικές ρυθμίσεις.

Όλα τα προηγούμενα τριάντα χρόνια ίσχυε αυτό το φαύλο τραπεζικό σύστημα που εφάρμοζε η Αγροτική Τράπεζα: έδινε δάνεια στους συνεταιρισμούς, τα οποία υποτίθεται ότι έπρεπε να πάνε στις τσέπες των αγροτών. Τουναντίον, δεν πήγαινε ούτε μια δραχμή τότε στις τσέπες των αγροτών.

Σήμερα, μετά το 2012, που ξεπουλήθηκε η Αγροτική Τράπεζα στην ουσία, παρέμεινε το κακό κομμάτι στην υπό εκκαθάριση εταιρεία, με αποτέλεσμα χιλιάδες αγρότες, χιλιάδες κτηνοτρόφοι να είναι δέσμιοι μιας υπερχρέωσης, αλλά και αρκετοί συνεταιρισμοί.

Η Κυβέρνηση σύντομα θα ανακοινώσει κάποιες βασικές αρχές για τη ρύθμιση αυτών των «κόκκινων δανείων». Επιγραμματικά σας αναφέρω:

Η βιώσιμη οφειλή. Ο αγρότης πλέον θα μπορεί να πληρώνει αυτό που μπορεί και όχι αυτό που τον καλούσε παλιότερα η Αγροτική Τράπεζα να πληρώσει.

Δεύτερον, η επανενεργοποίηση του γνωστού νόμου περί πανωτοκίων. Και εδώ, κυρία Βουλευτή, είναι το εξής οξύμωρο: Μας κατηγορεί η Αντιπολίτευση: «Τι κάνετε για τα αγροτικά δάνεια;». Είναι δυνατόν, όταν οι ίδιοι δεν φρόντισαν το 2012; Το 2012 με τη μεταβίβαση της Αγροτικής Τράπεζας οι ίδιοι δεν φρόντισαν να λάβουν ούτε ένα μέτρο για τα δάνεια αυτών των αγροτών. Και ρωτούν τώρα Βουλευτές της Αξιωματικής -και της μείζονος και της ελάσσονος- Αντιπολίτευσης και μας κατηγορούν: «Τι κάνετε για τα αγροτικά δάνεια;». Είναι δυνατόν;

Σύντομα ο κ. Αποστόλου είπε ότι θα εξαγγείλει και το σχέδιο για τις περιουσίες των συνεταιρισμών. Χιλιάδες συνεταιρισμοί είναι πτωχευμένοι. Πολλοί οι οποίοι διοίκησαν τους συνεταιρισμούς βαρύνονται με ποινικά αδικήματα. Τεράστιες περιουσίες. Αυτές οι περιουσίες, με σεβασμό στο Σύνταγμα πάντα οφείλουμε και πρέπει να μεταβιβαστούν, τουλάχιστον να γίνεται εκμετάλλευση είτε από αγρότες είτε από ομάδες παραγωγών.

Συνεπώς -και κλείνω, κύριε Πρόεδρε, και ευχαριστώ για την κατανόηση- το Υπουργείο Αγροτικής Ανάπτυξης σε συνεργασία και με τα συναρμόδια Υπουργεία εξετάζει μια πραγματική, βιώσιμη λύση για τα αγροτικά δάνεια με διαφάνεια και δίνοντας μια πραγματική και ριζοσπαστική λύση σε αυτό το καρκίνωμα, πραγματικά, που ταλαιπώρησε τον πρωτογενή τομέα επί σαράντα χρόνια.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Φοβάμαι ότι θα χρειαστεί να επανέλθετε, αλλά εν πάση περιπτώσει.

Ευχαριστώ, κύριε Υπουργέ.

Στο σημείο αυτό, κυρίες και κύριοι συνάδελφοι, έχω την τιμή να ανακοινώσω το δελτίο επικαίρων ερωτήσεων της Παρασκευής 22 Σεπτεμβρίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1496/18-9-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Μιλτιάδη Βαρβιτσιώτη προς τον Υπουργό Μεταναστευτικής Πολιτικής, με θέμα: «Εγκλωβισμένοι στη χώρα μας χιλιάδες πρόσφυγες και παράνομοι μετανάστες».

2. Η με αριθμό 1501/19-9-2017 επίκαιρη ερώτηση του Βουλευτή Επικρατείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Αθανάσιου Θεοχαρόπουλου προς τον Υπουργό Ναυτιλίας και Νησιωτικής Πολιτικής, με θέμα: «Σε ποιες ενέργειες θα προβείτε για την αντιμετώπιση της κατάστασης στον Σαρωνικό; Υπάρχει σχεδιασμός και σαφές χρονοδιάγραμμα; Πότε εκτιμάτε ότι θα αποκατασταθεί η ζημιά και η περιβαλλοντική ισορροπία; Ποια είναι η μέριμνα για την αποζημίωση των πληγέντων επαγγελματιών και πολιτών; Πώς θα διασφαλίσετε ότι μια τέτοια καταστροφή θα αποφευχθεί στο μέλλον;».

3. Η με αριθμό 1489/13-9-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Περιβάλλοντος και Ενέργειας, με θέμα: «Ανεπαρκής Αντιμετώπιση του Περιβαλλοντικού Προβλήματος στον Δήμο Κορδελιού - Ευόσμου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1497/18-9-2017 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Άννας - Μισέλ Ασημακοπούλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την ανάληψη δράσης της Κυβέρνησης για την αποτελεσματική αντιμετώπιση των ψεύτικων ειδήσεων (fake news).

Οι επίκαιρες ερωτήσεις που θα απαντηθούν από τον ίδιο Υπουργό ή Υφυπουργό θα συζητηθούν η μία μετά την άλλη.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 10.49΄ λύεται η συνεδρίαση για αύριο, ημέρα Παρασκευή 22 Σεπτεμβρίου 2017 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 36/25/14-9-2017 επίκαιρης επερώτησης, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**